.td_uid_2_616281a2d2598_rand.td-a-rec-img{text-align:left}.td_uid_2_616281a2d2598_rand.td-a-rec-img img{margin:0 auto 0 0} Fr Joe Borg, iċ-Chairman tal-Bord Editorjali ta' Beacon Media Group u l-Editur ta' Newsbook.com.mt qal li wara 40 sena ta' ħidma pastorali fil-midja, jixtieq jiddedika ħafna iżjed ħin fil-paroċċa, f'kuntatt dirett man-nies li qed ibatu. Dan hekk kif mistenni jirtira fl-aħħar ta' din is-sena. Waqt il-programm Andrew Azzopardi on 103 fuq l-istazzjon 103 Malta's Heart , Fr Joe insista li mill-parroċċa xorta waħda se jkun qed ikompli jaħdem mal-Knisja. "Aħna mhux man-nies li qed ibatu rridu niltaqgħu? Jekk jiġi xi ħadd iqerr wara seba' snin u jgħidlek dak kollu li għamel f'dawn l-aħħar seba' snin – dik mhux aħjar mill-editorjali kollha li nkun ktibt is-sena ta' qabel?" saħaq is-saċerdot li kien rebaħ ukoll il-Gold Award fil-Ġurnaliżmu. " Għażilt li nbiddel ħajti biex inkun qrib missieri" Il-preżentatur irrimarka li kienet "ħaġa impressjonanti" li Fr Joe biddel l-iskeda tiegħu kompletament meta kien marad missieru. Madanakollu Fr Joe wieġbu li dak li għamel hu kienet id-deċiżjoni l-faċli. "Lanqas kont ngħix miegħi nnifsi kieku m'għamiltx hekk. Biddilt l-iskeda tiegħi biex immur fejn missieri bejn it-3pm u s-7.30pm għax kienet il-ħaġa l-ħafifa," żied jgħid. Semma kif meta kien ikun ħdejn missieru, kien ikun hemm min jgħidlu li hemm persuni li jkunu ilhom ma jżurhom xi ħadd il-ġimgħat. "Dik diffiċli – li jkollok lil missierek hemm u ma tmurx tarah, u mhux li tmur kuljum," saħaq is-saċerdot Karkariż. "Darba arrestawni l-ajruport ta' Londra" Peress li Joseph Borg hu wieħed mill-aktar ismijiet komuni f'Malta, Fr Joe Borg semma okkażjonijiet fejn ismu ħoloqlu problemi fil-passat. Irrakkonta kif kien arrestat f'Londra propju minħabba f'hekk. "Wasalt Londra u qaluli li jien arrestat. Wara li daħħluni f'kamra u saqsewni numru ta' mistoqsijiet, riedu jkunu jafu jekk kontx għamilt l-operazzjoni tal-eppendiċite. Għedtilhom li le, urejtom u ndunaw li ma kontx jien". Ftakar kif meta ħelsuh l-uffiċjali kienu qalulu li ddeportaw persuna bl-istess isem, minn Birkirkara u b'età simili tiegħu, iżda dan kien għamel l-operazzjoni tal-eppendiċite. "Jiġifieri li kieku jien kont għamilt l-istess operazzjoni kienu jżommuni arrestat," iċċajta Fr Joe. "Nemmen aktar li jeżisti Alla milli teżisti x-xemx " Dwar jekk ikollux dubji jekk jeżistux il-ġenna u l-infern, Fr Joe Borg spjega kif id-dubju hu parti mill-ħajja. "Quddiem it-tbatija u meta t-tbatija tmiss lill-persuni li tħobb daqs id-dawl t'għajnejk żgur li jiġik id-dubju," stqarr Fr Joe. Semma wkoll kif iweġġa' meta jkollu d-dubji u li jistaqsi jekk Alla hux vera jagħti kas. Iżda qal li kull meta rriffletta, anke fuq l-eżistenza ta' Alla, "nemmen aktar li jeżisti Alla milli teżisti x-xemx". "Mhix risposta razzjonali jew intelletwali iżda nħossha ġo fija," spjega Fr Joe. Prof. Andrew Azzopardi staqsieh ukoll jekk qattx xtaq isir Arċisqof, b'Fr Joe jkun pront jirrispondi "Le!" Iżda kieku kien, l-ewwel bidla radikali li kien jagħmel kienet li jneħħi l-bażiliki u l-kolleġġjati kollha ta' Malta. "Għax inti sservi fil-knisja ta' San Ġużepp Ħaddiem?" iċċajta miegħu Azzopardi. Fr Joe spjega li hu twieled Ħal Balzan u zijuh Mikiel kien mar għand il-kappillan biex jitgħammed fil-Knisja ta' Santa Liena f'Birkirkara, peress li missieru kien minn hemm u kien kunjomu Borg u b'hekk kien ikollu d-dritt isir kanonku li kieku ried. Il-kappillan kien qallu le, iżda zijuh mar għand l-Isqof Galea u kien dan li tah permess jitgħammed Santa Liena. "Jien kontra l-kanonċi m'għandi xejn, għandi ħbieb tiegħi li huma kanonċi u jagħmlu ħafna ġid ukoll u kien hemm żmien fil-Knisja fejn naħseb kienu jagħmlu aktar minn issa, iżda llum naħseb saret xi ħaġa kważi ċerimonjali u ghalhekk kieku jien inneħħi l-bażilki kollha li hawn Malta," stqarr Fr Joe. Jerġa' jsir qassis u jerġa' jidħol fil-midja? Dwar jekk jerġax isir qassis u jekk jerġax jidħol fil-midja li kieku kellu jmur lura fiż-żmien, Fr Joe ta ħajr lil Alla għal ħajtu u qal li għalkemm irċieva ħafna għajnuna u mħabba mingħand ħafna nies, u kuntent b'dak kollu li għamel fil-karriera tiegħu, jaħseb li kieku kien imur għal esperjenza ġdida. "Xi kultant nistaqsi lil nnifsi – li kieku jkolli nerġa' nitwieled mill-ġdid, għandi nagħmel l-istess traġitt fil-ħajja jew nagħmel xi ħaġa differenti? Nerġa’ ngħix l-istess esperjenza li kienet sabiħa jew nipprova esperjenza ġdida? Naħseb immur għal esperjenza ġdida totalment," kompla Fr Borg. Mistoqsi dwar l-Arċisqof Ġużeppi Mercieca, li serva bejn l-1976 u l-2006, Fr Joe semma l-ammont ta’ xogħol siewi li għamlu flimkien kif ukoll li kien hemm drabi fejn ma qablux. Fi kliem Fr Joe, “l-Arċisqof Mercieca kien bniedem ta’ kuraġġ kbir ħafna”. Semma l-eżempju fejn kien ħa lill-Gvern il-Qorti għad-drittijiet tal-Knisja. “Kien bniedem spiritwali ħafna u ta’ qalb kbira”, kompla jgħid. “Darba ħadt ġurnalist biex jagħmel intervista miegħu, u l-ġurnalist semma xi nkwiet li kellu d-dar. Meta spiċċajna mill-intervista l-Arċisqof talabni biex ikellmu waħdu, u jien ħriġt mill-kamra u meta ħareġ qalli li kien saqsieh fuq id-diffikultajiet li kellu fil-familja u kif jista’ jgħin,” irrakkonta Fr Joe, filwaqt li għal darba oħra rrimarka kemm dan juri kemm kien bniedem kbir u li lest ibati hu biex isir il-ġid. Il-qassis ġurnalist .td_uid_3_616281a2d2a90_rand.td-a-rec-img{text-align:left}.td_uid_3_616281a2d2a90_rand.td-a-rec-img img{margin:0 auto 0 0}